Ласицкене Марие олимп чемпионщ
Дэтхэнэ спортсменми и хъуэпсапIэ нэхъыщхьэ олимп чемпионыгъэр Японием и къалащхьэ Токио щэбэт кIуам къыщехъулIащ дуней псом тхуэнейрэ и чемпион (тIур щхьэ зытелъ стадионхэм къыщихьащ), Европэм щэнейрэ щытекIуа, Континентхэм я кубокыр тIэунейрэ зыIэрыхьа, НыбжьыщIэхэм я Гъэмахуэ Олимп джэгухэм и дыщэ медалыр къэзыхьа, «Налкъутналмэс лигэм» щэнейрэ щынэхъыфIа, нэгъуэщI лъагапIэ куэдри къызэхъулIа спортымкIэ щIыхь зиIэ и мастер Ласицкене (Кучинэ) Марие.
Токио щекIуэкI Олимп джэгухэр иухыным зы махуэ фIэкIа имыIэжу къэхъуащ Къэбэрдей-Балъкъэрым имызакъуэу зэрыкъэралу зыпэплъа дэрэжэгъуэр. Лъагэу дэлъеинымкIэ цIыхубзхэм я зэпеуэм хэтыну утыку къихьащ ди щIыналъэм къыщалъхуауэ а спорт лIэужьыгъуэм Прохладнэм (КъалэкIыхьым) зыщезыгъэса Ласицкене Марие.
Ди лъахэгъур абы фIы дыдэу зэрыхуэхьэзырыр зэхьэзэхуэм щIадзэри занщIэу наIуэ хъуащ. ЛъагапIэхэр Марие къищтэрт япэ бгъэдыхьэгъуэкIэ. Адрейхэр тIэу-щэ елIалIэрт. ЛъагапIэр метри 2-рэ сантиметри 2-м щытрагъэувам наIуэ дыдэт дыщэр Ласицкене зэрыIэщIэмыкIынур. Зэрихабзэу, ар абы къищтащ япэ бгъэдыхьэгъуэм. Австралием щыщ Макдермотт Николэрэ Украинэм икIа Могучих Ярославэрэ етIуанэ-ещанэ Iэмалхэр къагъэсэбэпащ. АдэкIэ метри 2-рэ сантиметри 4-р къапэплъэрт.
Марие зричри, зиIэтащ. И Iэпкълъэпкъыр лъагапIэм щхьэпрыкIауэ къыщехуэхыжым, лъэдакъэр мащIэу жьэхэуэри зэпрылъыпIэр къриудыхащ. И хьэрхуэрэгъухэм ари яхузэфIэкIакъым. ЕтIуанэ бгъэдыхьэгъуэм Ласиц-кене и дыщэ медалыр щIигъэбыдэжащ. КъыпфIэщIынут ар нэхъ лъагэжми елъэфыну. АрщхьэкIэ Макдермотти Могучихи зэхьэзэхуэм хэкIати, и закъуэт къэнэжар. Рекорд гъэувыныр адрей зэпеуэ инхэм къахуигъэнащ.
Олимп чемпион зэрыхъуам теухуа хъыбарым Ласицкене Марие гуфIэгъуэ нэпскIэ IущIащ. Ар абы гугъуу икIи кIыхьу хуэкIуат. Олимп джэгухэм зэрыхэтынур къыщищIа мы илъэсым и пэщIэдзэм фэбжь игъуэтри, хуабжьу дигъэгузэват. АрщхьэкIэ и тренер гъуэзэджэ Габрилян и фIыгъэкIэ зэхьэзэхуэм и къару псомкIи хузэфэщIэгъэрыуIуауэ ирихьэлIащ. Олимп чемпионыгъэр абы кърикIуащ, псори дрипагэрэ дригушхуэу.
Урысей Федерацэм спортымкIэ щIыхь зиIэ и мастер, «Хэкум и пащхьэм щиIэ фIыщIэхэм папщIэ» медалым и етIуанэ нагъыщэр, «Дзэм къыщигъэлъэгъуа хахуагъэм папщIэ» медалыр, УФ-м и Президентым и фIыщIэр зыхуагъэфэща, Къэбэрдей-Балъкъэрым физическэ щэнхабзэмрэ спортымкIэ щIыхь зиIэ и лэжьакIуэ Ласицкене Марие къыщалъхуа, япэ ехъулIэныгъэхэр щызэригъэгъуэта республикэр зэи зыщигъэгъупщэркъым. Зэхьэзэхуэ зэхуаку лъэхъэнэхэм ар ди щIыналъэм къопIэщIэж, и Iыхьлыхэр, ныбжьэгъухэр, гъунэгъухэр, къыдэщIхэр зэригъэлъэгъуну, и дэрэжэгъуэхэмкIэ абыхэм ядэгуэшэну. Инстаграммым щиIэ напэкIуэцIым Токио щызыIэригъэхьа ехъулIэныгъэ иным иужькIэ ди лъахэгъм къритхащ: «ФIыщIэ мыухыж яхузощI си тренер Габрилян Геннадий, си щхьэгъусэ Владас, Прохладнэ дэт спорт школым, Къэбэрдей-Балъкъэрым, ЦСКА-м, Мэзкуу областым, адрей куэдми сыт щыгъуи зыкъызэрысщIагъэкъуам папщIэ. Ахэр щымыIамэ, зыри къызэхъулIэнутэкъым».
КЪАУДЫГЪУ Заур.
